**การประยุกต์ใช้ Facebook ในการเรียนการสอนวิชาออกแบบกราฟิก**

นางสาวนฤมล สุวามิน

ครู คศ.3 โรงเรียนเศรษฐเสถียร ในพระราชูปถัมภ์

**บทคัดย่อ**

การวิจัยครั้งนี้มีวัตถุประสงค์เพื่อศึกษาผลของการประยุกต์ใช้ Facebook ในการเรียนการสอนวิชาออกแบบกราฟิก โดยกลุ่มตัวอย่างที่ใช้ในการวิจัยครั้งนี้ได้แก่ นักเรียนโรงเรียนเศรษฐเสถียร ในพระราชูปถัมภ์ ระดับมัธยมศึกษาตอนปลายที่เรียนวิชาออกแบบกราฟิก ครูนฤมล สุวามิน ภาคเรียนที่ 2 ปีการศึกษา 2561 จำนวน 35 คน เครื่องมือที่ใช้ในการวิจัยได้แก่ แบบเปรียบเทียบการประเมินการสอนแบบประยุกต์ใช้และไม่ประยุกต์ใช้ Facebook แบบสอบถามความพึงพอใจของผู้เรียน

ผลการวิจัย พบว่า 1) ผลการประเมินการสอนแบบประยุกต์ใช้ Facebook ในการเรียนการสอนวิชาออกแบบกราฟิกสูงกว่าการสอนแบบไม่ประยุกต์ใช้ 2) ผลการวิเคราะห์ความพึงพอใจของผู้เรียนที่มีต่อการการประยุกต์ใช้ Facebook ในการเรียนการสอนวิชาออกแบบกราฟิก อยู่ในระดับมากที่สุด

**คำสำคัญ : Facebook สื่อสังคมออนไลน์**

**บทนำ**

ปัจจุบันมีช่องทางการติดต่อสื่อสารมากมาย หนึ่งในนั้นคือ Facebook ซึ่งเป็นสื่อสังคมออนไลน์ที่ได้รับความนิยมใน ณ ขณะนี้ เนื่องจากมีการใช้งานที่ง่ายและมี application ที่สามารถใช้งานบนสมาร์ทโฟนได้ สะดวกและรวดเร็ว มีการแจ้งเตือนแบบทันท่วงทีไม่พลาดทุกการเคลื่อนไหวของเพื่อนในเฟซบุ๊ก

เครื่องมือที่ทางสำนักเทคโนโลยีเพื่อการเรียนการสอน แนะนำให้ครูนำไปปรับใช้ได้แก่ (การนำ Social Media มาใช้ในการจัดการเรียนรู้,2556)

1. Facebook คือ เว็บไซต์สำหรับให้ครู และนักเรียนสามารถสื่อสาร และแลกเปลี่ยนความเห็นซึ่งกันและกันได้ โดยการตั้งกลุ่มรายวิชา เพื่อการสื่อสารแลกเปลี่ยนข้อมูลระหว่างผู้สอนกับผู้เรียนและผู้เรียนกับผู้เรียน

2. Word Press คือเ เว็บไซต์สำเร็จรูป หรือบล็อกที่นักเรียน และครูสามารถสร้างบล็อกส่วนตัว หรือในแต่ละรายวิชา สำหรับเผยแพร่บทเรียนในแต่ละรายวิชา หรือสร้างปฏิสัมพันธ์กับนักเรียนได้

3. YouTube คือ เว็บไซต์ที่ใช้ในการแบ่งปันไฟล์วิดีโอ ครูสามารถอัพโหลดและเผยแพร่วิดีโอการสอนผ่านเว็บไซต์นี้ได้ ใช้วิดีโอที่มีอยู่บนเว็บไซต์เป็นสื่อการเรียนการสอน และนักเรียนสามารถเผยแพร่ผลงานของตนเองให้สมาชิกในห้อง และครูได้แสดงความคิดเห็น

4. Twitter คือ เว็บไซต์ที่ใช้ในการสื่อสารหรือส่งข้อความสั้น ๆ โต้ตอบกันอย่างรวดเร็ว

5. Slide Share คือ เว็บไซต์ที่ใช้ในการแบ่งปันเอกสารต่าง ๆ

ธีรภัทร์ ถิ่นแสนดี (2558) ได้กล่าวไว้ว่า เว็บไซต์ “พีซีเทคแม็กกาซีน (www.pctechmagazine.com)” ได้อ้างถึงเหตุผล 4 ประการที่ครูผู้สอน ควรพิจารณาเลือกใช้เฟซบุ๊กเป็นศูนย์แห่งการเรียนรู้ในสถานศึกษา

1. การพัฒนาด้านภาษาซึ่งครูผู้สอนและผู้เรียนจำเป็นต้องใช้เฟซบุ๊กในการติดต่อสื่อสารและแสดง ความเห็นต่างๆเกี่ยวกับวิชาที่เรียนบนเฟซบุ๊ก ทั้งนี้การใช้เฟซบุ๊กเป็นประจำในการเขียนและอ่านข้อความต่างๆ จะช่วยให้ผู้เรียนได้ฝึกการอ่าน การเขียน การสะกดคำ และการใช้ไวยากรณ์ที่ถูกต้อง

2. การสื่อสารระหว่างบุคคลซึ่งเป็นสร้างสัมพันธภาพที่ดีระหว่างครูผู้สอนกับครูผู้สอน ระหว่าง ครูผู้สอนกับผู้เรียน และผู้เรียนกับผู้เรียนในการติดต่อสื่อสารและแลกเปลี่ยนประสบการณ์ร่วมกัน รวมถึง สนับสนุนให้ผู้เรียนกล้าที่จะแสดงความคิดเห็นต่างๆ มากยิ่งขึ้น

3. การทำงานร่วมกันเป็นกลุ่มซึ่งเฟซบุ๊กเป็นอีกช่องทางหนึ่งที่เปิดโอกาสให้ผู้เรียนผู้ใดผู้หนึ่งจะต้องรับผิดชอบงานที่ได้รับมอบหมายร่วมกับผู้เรียนผู้อื่นเป็นกลุ่ม ซึ่งเป็นการฝึกทักษะการเป็นผู้นำและการเป็นผู้ตาม

4. เพิ่มทักษะด้านเทคโนโลยีสารสนเทศและการสื่อสารซึ่งการใช้เฟซบุ๊กในการเรียนการสอน จะช่วยผู้เรียนมีความสนใจและมีความกระตือรือร้นที่จะเรียนรู้เกี่ยวกับการใช้เทคโนโลยีสารสนเทศใหม่ๆ สิ่งที่ครูผู้สอนพึงปฏิบัติในการใช้เฟซบุ๊กเป็นศูนย์แห่งการเรียนรู้ร่วมกับผู้เรียนนั้น

จากการศึกษาพบว่า Facebook สามารถนำไปประยุกต์ใช้เป็นศูนย์แห่งการเรียนรู้ในรายวิชา มีส่วนช่วยในการเรียนการสอน ผู้วิจัยจึงมีความสนใจในการสร้างกลุ่ม Facebook เพื่อใช้ในการแบ่งปันสื่อ ติดต่อสื่อสารกับนักเรียนและส่งงาน ซึ่งในการเรียนการสอนแบบเดิมเมื่อถึงเวลาส่งงานก็ต้องจัดเก็บใส่แฟลชไดร์ฟมาส่ง แต่ Facebook สามารถติดต่อสื่อสารนักเรียนในชั้นเรียน นัดหมายเวลาเรียน หรือแม้กระทั่งส่งงาน ทำให้ประหยัดและรวดเร็วมากยิ่งขึ้น ไม่ต้องเสียเงินและเสียเวลาเหมือนก่อน สามารถแบ่งปันสื่อการเรียนการสอน แสดงวิดีโอเกี่ยวกับการเรียน รวมถึงการส่งเสริมความสัมพันธ์ที่ดีต่อกันระหว่างครูผู้สอนกับผู้เรียน และผู้เรียนกับผู้เรียน สามารถดูได้ทุกที่ทุกเวลาที่มีการเข้าถึงของอินเทอร์เน็ตได้

**วัตถุประสงค์**

1. เพื่อศึกษาความแตกต่างระหว่างการสอนแบบไม่ประยุกต์และแบบประยุกต์ใช้ Facebook ในการเรียนการสอนวิชาออกแบบกราฟิก

2. เพื่อศึกษาความพึงพอใจของผู้เรียนที่มีต่อการประยุกต์ใช้ Facebook ในการเรียนการสอนวิชาออกแบบกราฟิก

**วิธีดำเนินการ** ประกอบด้วย

**กลุ่มเป้าหมาย**

กลุ่มที่ใช้ในการศึกษา ได้แก่ นักเรียนระดับมัธยมศึกษา โรงเรียนเศรษฐเสถียร ในพระราชูปถัมภ์ ได้จากการคัดเลือกแบบเจาะจง โดยเลือกนักเรียนระดับมัธยมศึกษาที่เรียนวิชาออกแบบกราฟิก ครูนฤมล สุวามิน ภาคเรียนที่ 2 ปีการศึกษา 2561 จำนวน 35 คน

**เครื่องมือที่ใช้**

1. แบบเปรียบเทียบการประเมินการสอนแบบไม่ประยุกต์ใช้และการสอนแบบประยุกต์ใช้ Facebook ในการเรียนการสอนวิชาออกแบบกราฟิก

2. แบบสอบถามความพึงพอใจของผู้เรียนที่มีต่อการประยุกต์ใช้ Facebook ในการเรียนการสอนวิชาออกแบบกราฟิก

**การเก็บรวบรวมข้อมูล**

1. ประเมินการเรียนสอนแบบไม่ประยุกต์ใช้ Facebook ในการเรียนการสอนวิชาออกแบบกราฟิก ภาคเรียนที่ 1 ปีการศึกษา 2561

2. ดำเนินการจัดการเรียนการสอนโดยการสร้างกลุ่ม Facebook ในรูปแบบของกลุ่มสาธารณะ โดยใช้ในชื่อกลุ่มว่า “วิชาคอมพิวเตอร์ ครูนฤมล” สำหรับผู้เรียนวิชาคอมพิวเตอร์ มีการประยุกต์ใช้ Facebook ในการติดต่อสื่อสาร แลกเปลี่ยนเรียนรู้ สอบถามความคิดเห็นของผู้เรียน แสดงสื่อการเรียนรู้ สร้างกิจกรรม มอบหมายงาน ส่งผลงาน ให้คำแนะนำ เป็นต้น

3. ประเมินการเรียนการสอนแบบมีการประยุกต์ใช้ Facebook เพื่อการเรียนการสอนวิชาออกแบบกราฟิก ภาคเรียนที่ 2 ปีการศึกษา 2561

4. เปรียบเทียบความแตกต่างระหว่างการสอนแบบไม่ประยุกต์ใช้และการแบบประยุกต์ใช้ Facebook ในการเรียนการสอนวิชาออกแบบกราฟิก

5. สอบถามความพึงพอใจของผู้เรียนที่มีต่อการการประยุกต์ใช้ Facebook ในการเรียนการสอนวิชาออกแบบกราฟิก

**การวิเคราะห์ข้อมูล**

1. เปรียบเทียบความแตกต่างระหว่างการสอนแบบไม่ประยุกต์ใช้และการแบบประยุกต์ใช้ Facebook ในการเรียนการสอนวิชาออกแบบกราฟิก ด้วยค่าเฉลี่ย และส่วนเบี่ยงเบนมาตรฐาน

2. หาระดับความพึงพอใจของผู้เรียน ด้วยค่าเฉลี่ย และส่วนเบี่ยงเบนมาตรฐาน

**ผลที่ได้จากการวิจัย**

1. ผลการศึกษาความแตกต่างระหว่างการเรียนการสอนแบบไม่ประยุกต์ใช้และแบบประยุกต์ใช้ Facebook ในการเรียนการสอนวิชาออกแบบกราฟิก

จากการประเมินการเรียนสอนแบบไม่ประยุกต์ใช้ Facebook วิชาออกแบบกราฟิก ภาคเรียนที่ 1 ปีการศึกษา 2561 และการเรียนการสอนแบบมีการประยุกต์ใช้ Facebook วิชาออกแบบกราฟิก ภาคเรียนที่ 2 ปีการศึกษา 2561 สามารถสรุปได้ดังนี้

**ตารางที่ 1** แสดงระดับการประเมินการเรียนการสอนแบบไม่ประยุกต์ใช้และการแบบประยุกต์ใช้ Facebook ในการเรียนการสอน

ระดับการประเมิน 5=มากที่สุด 4=มาก 3=ปานกลาง 2=น้อย 1=น้อยที่สุด

|  |  |  |  |
| --- | --- | --- | --- |
| **ที่** | **รายการประเมิน** | **ระดับการประเมิน** | |
| **ไม่ประยุกต์ใช้ Facebook** | **ประยุกต์ใช้ Facebook** |
| **ด้านผู้เรียน** | |  |  |
| 1 | ความสนใจในวิชาที่เรียน | 4 | 5 |
| 2 | การมีส่วนร่วมในการแสดงความคิดเห็น | 3 | 4 |
| 3 | การส่งและนำเสนอผลงาน | 3 | 5 |
| 4 | การแก้ไขและส่งผลงานที่แก้ไขตามคำแนะนำ | 3 | 4 |
| 5 | เรียนรู้เนื้อหาวิชาและสร้างผลงานได้ด้วยตนเอง | 3 | 4 |
| ค่าเฉลี่ย | | 3.2 | 4.4 |
| S.D. | | 0.4 | 0.5 |
| **ด้านผู้สอน** | |  |  |
| 6 | ความสะดวกในการนำเสนอสื่อ แก้ไขและปรับปรุงเนื้อหาวิชา | 4 | 5 |
| 7 | ความสะดวกในการมอบหมายงาน | 3 | 5 |
| 8 | ความสะดวกในการตรวจผลงาน | 3 | 5 |
| 9 | ความสะดวกในการให้คำแนะนำ ติดต่อสื่อสารกับผู้เรียน | 3 | 5 |
| 10 | แสดงพัฒนาการของผลงานที่แก้ไขได้ชัดเจน | 3 | 4 |
| ค่าเฉลี่ย | | 3.2 | 4.8 |
| S.D. | | 0.4 | 0.4 |
| **ค่าเฉลี่ยรวม** | | 3.2 | 4.6 |
| **ค่า S.D. รวม** | | 0.4 | 0.5 |

จากตารางที่ 1 พบว่า ในด้านผู้เรียน การสอนแบบไม่ประยุกต์ใช้ Facebook ผลการประเมินอยู่ในระดับ ปานกลาง การสอนแบบประยุกต์ใช้ Facebook ผลการประเมินอยู่ในระดับ มาก ในด้านผู้สอน การสอนแบบไม่ประยุกต์ใช้ Facebook ผลการประเมินอยู่ในระดับ ปานกลาง การสอนแบบประยุกต์ใช้ Facebook ผลการประเมินอยู่ในระดับ มากที่สุด ซึ่งผลการประเมินโดยรวมแล้ว การสอนแบบไม่ประยุกต์ใช้ Facebook ผลการประเมินอยู่ในระดับ ปานกลาง และพบว่า การสอนแบบประยุกต์ใช้ Facebook ผลการประเมินอยู่ในระดับ มากที่สุด แสดงว่า การสอนแบบประยุกต์ใช้ Facebook สูงกว่าแบบไม่ประยุกต์ใช้ จากการศึกษาแสดงให้เห็นว่า สามารถนำ Facebook มาประยุกต์ใช้ในการเรียนการสอนวิชาคอมพิวเตอร์ เพื่อให้การเรียนการสอนวิชาคอมพิวเตอร์มีพัฒนาการไปในทางที่ดี และส่งผลให้ผลสัมฤทธิ์ทางการเรียนการสอนดีขึ้น

**ตารางที่ 2** แสดงข้อสังเกตการเรียนการสอนแบบไม่ประยุกต์ใช้และการแบบประยุกต์ใช้ Facebook เพื่อการเรียนการสอน

| **การเรียนการสอนแบบไม่ประยุกต์ใช้ Facebook** | **การประยุกต์ใช้ Facebook เพื่อการเรียนการสอน** |
| --- | --- |
| **ด้านผู้เรียน** | |
| ผู้เรียนมีความสนใจในรายวิชาเฉพาะในชั่วโมงเรียน | ผู้เรียนสนใจและติดตามรายวิชา ทั้งในชั่วโมงเรียนและ นอกเหนือจากชั่วโมงเรียน |
| ผู้เรียนจะแสดงศักยภาพตามกายภาพ คนที่ขี้อายจะไม่ กล้าแสดงความคิดเห็นหรือตอบคำถาม | -ผู้เรียนมีความกล้ามากกว่าเดิมในการมีส่วนร่วม กล้าตอบคำถาม แลกเปลี่ยนแสดงความคิดเห็น  -ผู้เรียนแลกเปลี่ยนเรียนรู้กับเพื่อนร่วมห้องมากขึ้น สามารถสอบถามพูดคุย ก่อให้เกิดความสัมพันธ์อันดี |
| ผู้เรียนมีโอกาสในการนำเสนอผลงานในชั้นเรียนหรือกับผู้สอนเท่านั้น ในแง่ของการสร้างสรรค์งานด้านศิลปะทำ ให้ มุมมองการวิจารณ์ผลงานไม่รอบด้าน | ผู้เรียนที่ส่งงานไว้บนเว็บ เป็นโอกาสที่จะเผยแพร่ผลงานของตนเองออกสู่สาธารณะ และผู้เรียนมีโอกาสได้เห็น ผลงานของผู้อื่นเช่นกัน |
| ผู้เรียนไม่สามารถทบทวนข้อเสนอแนะที่ผู้สอนได้ให้ไว้ เพื่อปรับปรุงแก้ไขผลงานให้ดีขึ้น ทำให้แก้ไขผลงานได้ไม่ตรงกับข้อเสนอแนะ | ผู้เรียนสามารถทบทวนข้อเสนอแนะที่ผู้สอนได้ให้คำแนะนำไว้ด้านล่างของผลงานที่แสดงไว้ ทำให้แก้ไขผลงานได้ตรงประเด็น ทำให้ผลงานดีขึ้น |
| ผู้เรียนเรียนรู้ได้ในเวลาจำกัดและการติดต่อผู้สอน นอกเวลาเรียนเป็นเรื่องยาก จึงทำให้สามารถเข้าถึงเนื้อหา หลักสูตรตามตารางสอนเท่านั้น | ผู้เรียนสามารถเข้าถึงเนื้อหาหลักสูตร ณ เวลาและสถานที่ใดก็ได้ตามแต่ความสะดวก ซึ่งเป็นการขจัดข้อจำกัดที่เกิดจากการเรียนในห้องเรียนแบบเดิม |
| **ด้านผู้สอน** | |
| ผู้สอนผลิตสื่อในรูปแบบตำราหรือจัดทำเป็นสื่อ นำเสนอ PowerPoint เมื่อเนื้อหาไม่ทันสมัยและยากในการปรับปรุง | ผู้สอนสามารถปรับปรุงเนื้อหาได้ง่าย เนื่องจากข้อมูลบนสังคมออนไลน์มีลักษณะเป็นพลวัตร (Dynamic) ดังนั้นผู้สอนสามารถปรับปรุง เนื้อหาได้ตลอดเวลา |
| ผู้สอนสามารถควบคุมห้องเรียนได้ ในเวลาที่กำหนดการเรียนการสอนมีเฉพาะชั่วโมงเรียน และควบคุมเนื้อหาที่ต้องการให้เรียนรู้ได้ | ผู้สอนต้องติดตามผู้เรียนสมํ่าเสมอ เวลาเรียนไม่จำกัด ไม่สามารถคุมเนื้อหาการเรียนรู้ได้ขึ้นอยู่กับผู้เรียนเป็นศูนย์กลาง |
| ผู้สอนต้องสั่งงาน ติดต่อสื่อสารกับผู้เรียนได้ภายในชั่วโมงเรียน หรือสั่งผ่านตัวแทนของชั้นเรียนเพื่อส่งข่าวสาร | ผู้สอนสามารถสั่งงาน ติดต่อสื่อสารกับผู้เรียนได้ไม่จำกัดเวลา สามารถติดต่อเป็นวิดีโอภาษามือ ทั้งการติดต่อสื่อสารแบบกลุ่มหรือรายบุคคล |

จากตารางที่ 2 พบว่า คุณลักษณะสำคัญ Facebook เอื้อประโยชน์ต่อการจัดการเรียนการสอนบนสื่อสังคมออนไลน์มีอยู่หลายประการ รายวิชาที่เปิดใช้กลุ่ม Facebook สำหรับการเรียนการสอน โดยผู้สอน สร้างกิจกรรมการเรียนรู้ในรายวิชาดังนี้

1. การใช้กลุ่ม Facebook เพื่อการเรียนการสอน เป็นพื้นที่สำหรับการอัพโหลดตำราเรียนในรูปแบบไฟล์ PDF เพื่อให้ผู้เรียนได้อ่านบนจอ ทำให้ประหยัดค่าใช้จ่าย หรือการนำเสนอเอกสารอ้างอิงในรูปแบบดิจิทัล หรือลิงค์ที่เกี่ยวข้อง การให้ข้อมูลผ่านการใช้กลุ่ม Facebook ทำให้ผู้เรียนเข้าถึงข้อมูลได้ทันที

2. การใช้กลุ่ม Facebook ในฐานะ Portfolio โดยการสร้างอัลบัมส่วนตัวของผู้เรียนสำหรับการสะสม ผลงานสื่อดิจิทัลที่สร้างสรรค์ขึ้นในลักษณะแฟ้มสะสม ผลงาน อัลบั้มส่วนตัวนี้จะเป็นตัวชี้วัดพัฒนาการที่ดี ของผู้เรียน เพราะสามารถเปรียบเทียบผลงานตั้งแต่เริ่มเรียน ตรวจสอบความตรงต่อเวลาในการส่งงาน เพราะการโพสต์ข้อความ หรือการอัพโหลดภาพจะมี วัน – เวลา กำกับเสมอ

3. การใช้กลุ่ม Facebook ทบทวนขั้นตอน การปฏิบัติงาน เพราะการสร้างสรรค์สื่อดิจิทัล เช่นภาพนิ่งในรายวิชานั้น ลักษณะการเรียนจะเป็นการปฏิบัติตามผู้สอน เมื่อต้องทำปฏิบัติงานในรูปแบบเดิมผู้เรียน อาจหลงลืมบางขั้นตอน ด้วยเหตุนี้ผู้สอนจึงสร้างสื่อการสอนและอัพโหลดไว้ทั้งในรูปแบบของภาพนิ่งและภาพ เคลื่อนไหวเพื่อให้ผู้เรียนสามารถทบทวนการทำงานได้ตามต้องการ

4. การใช้กลุ่ม Facebook เพื่อสอบถามความคิดเห็นและนำผลไปกำหนดกิจกรรมของชั้นเรียน การดำเนินกิจกรรมของชั้นเรียนอาจเกิดปัญหาขึ้นถ้าไม่สอบถามความเป็นไปได้จากผู้เรียน เช่น การกำหนด กิจกรรมพิเศษ การสอนเสริม การนัดสอบนอกเวลา บางครั้งผู้เรียนอาจไม่สะดวกในเวลาที่ผู้สอนกำหนด การสอบถามความคิดเห็นล่วงหน้าจะทำให้กิจกรรมสามารถดำเนินได้อย่างมีประสิทธิภาพ

5. การใช้กลุ่ม Facebook เพื่อสอบถามข้อสงสัยการทำแบบฝึกหัดนอกชั้นเรียน ผู้เรียนสามารถ ประสบปัญหาตลอดเวลา หากต้องรอการพบผู้สอนที่จะทำให้การทำงานไม่ต่อเนื่อง และบางครั้งผู้เรียนอาจจะแก้ปัญหาผิดวิธี การเรียนการสอนโดยมีกลุ่ม Facebook เป็นตัวช่วยให้ผู้สอนสามารถสื่อสารกับผู้เรียนทันทีที่มีปัญหาและสามารถร่วมกันพัฒนาแบบฝึกการบ้านไปได้อย่างเป็นที่น่าพึงพอใจ

การสร้างกลุ่ม Facebook สำหรับวิชาเรียน ยังช่วยส่งเสริมการเรียนรู้เนื่องจากเครือข่ายสังคมออนไลน์เป็นแหล่งความรู้ที่เปิดกว้างให้ผู้ที่ต้องการศึกษา สามารถเข้ามาค้นคว้าหาความรู้ได้ด้วยตนเองอย่างต่อเนื่องและตลอดเวลา การใช้กลุ่ม Facebook สามารถช่วยเปลี่ยนจากการเรียนแค่ภายในห้องเรียนไปสู่โลกแห่งการเรียนรู้เปิดโอกาสให้ผู้เรียนสามารถเข้าถึงแหล่งข้อมูลต่างๆ ได้อย่างสะดวกและมีประสิทธิภาพ

2. ผลการศึกษาความพึงพอใจของผู้เรียนที่มีต่อการประยุกต์ใช้ Facebook ในการเรียนการสอนวิชาออกแบบกราฟิก

**ตารางที่ 3** แสดงผลการวิเคราะห์ความพึงพอใจของผู้เรียนที่มีต่อการประยุกต์ใช้ Facebook ในการเรียนการสอนวิชาออกแบบกราฟิก

|  |  |  |  |
| --- | --- | --- | --- |
| **ความพึงพอใจของผู้เรียน** | **N=35** | | **ความหมาย** |
|  | **S.D.** |
| **ด้านความรู้ความเข้าใจ** | **4.60** | **0.50** | **มากที่สุด** |
| นักเรียนเข้าใจหน้าที่ของเครื่องมือที่ใช้ในโปรแกรมออกแบบกราฟิกจากการใช้กลุ่ม Facebook | 3.63 | 0.49 | มาก |
| นักเรียนสามารถจดจำขั้นตอนการปฏิบัติงานตามกลุ่ม Facebook | 3.80 | 0.68 | มาก |
| นักเรียนสามารถอธิบายขั้นตอนการปฏิบัติงานให้เพื่อนปฏิบัติตามได้ | 3.60 | 0.50 | มาก |
| นักเรียนสามารถแลกเปลี่ยนความคิดเห็นกับเพื่อนเกี่ยวกับเนื้อหาของบทเรียน ผ่านกลุ่ม Facebook ได้ | 4.40 | 0.65 | มาก |
| เนื้อหาที่แสดงในกลุ่ม Facebook มีความเหมาะสมต่อการเรียนรู้ของนักเรียน | 4.63 | 0.49 | มากที่สุด |
| **ด้านการนำไปใช้** | **4.54** | **0.56** | **มากที่สุด** |
| นักเรียนสามารถปฏิบัติงานตามขั้นตอนเนื้อหาการเรียนรู้ด้วยกลุ่ม Facebook ได้ | 3.80 | 0.58 | มาก |
| นักเรียนสามารถนำเนื้อหาบทเรียนจากกลุ่ม Facebook ไปปฏิบัติในภายหลังได้ | 4.46 | 0.66 | มาก |
| นักเรียนสามารถสร้างผลงานจากการเรียนรู้ด้วยกลุ่ม Facebook ได้ | 4.17 | 0.45 | มาก |
| นักเรียนสามารถค้นคว้าใน Facebook ที่มีเนื้อหาเกี่ยวกับบทเรียนเพิ่มเติมได้ | 4.09 | 0.61 | มาก |
| นักเรียนสามารถแสดงและแบ่งปันผลงานหรือข้อความจาก Facebook ที่มีเนื้อหาเกี่ยวกับบทเรียนเพิ่มเติมได้ | 4.51 | 0.61 | มากที่สุด |
| **ด้านความสะดวกต่อการใช้สื่อ** | **4.51** | **0.51** | **มากที่สุด** |
| ความสะดวกในการใช้กลุ่ม Facebook ในการเรียนการสอน | 4.60 | 0.60 | มากที่สุด |
| ความสะดวกในการใช้กลุ่ม Facebook ภายในโรงเรียน | 3.51 | 0.51 | มาก |
| ความสะดวกในการใช้กลุ่ม Facebook ภายนอกโรงเรียน | 3.46 | 0.66 | มาก |
| ความพร้อมของอุปกรณ์ในการเข้าถึงกลุ่ม Facebook ภายในโรงเรียน | 4.77 | 0.43 | มากที่สุด |
| ความพร้อมของอุปกรณ์ในการเข้าถึงกลุ่ม Facebook ภายนอกโรงเรียน | 3.54 | 0.51 | มาก |
| **รวม** | **4.60** | **0.50** | **มากที่สุด** |

จากตารางที่ 3 พบว่า ผลการวิเคราะห์ความพึงพอใจในภาพรวมพบว่า อยู่ในระดับมากที่สุด ( x= 4.60, S.D. = 0.50) และความพึงพอใจรายด้าน เรียงอันดับจากมากไปหาน้อย ดังนี้ ด้านความรู้ความเข้าใจ ( x= 4.60, S.D. = 0.50) ด้านการนำไปใช้ ( x= 4.54, S.D. = 0.56) และด้านความสะดวกต่อการใช้สื่อ ( x= 4.51, S.D. = 0.51) จากการวิเคราะห์แสดงให้เห็นว่า ผู้เรียนมีความพึงพอใจในการนำ Facebook มาประยุกต์ใช้ในการจัดกิจกรรมการเรียนรู้ไปใช้ในการเรียนการสอนวิชาออกแบบกราฟิก

ที่เป็นเช่นนี้เพราะการเรียนด้วยการใช้กลุ่ม Facebook ร่วมกับการเรียนรู้ในวิชาออกแบบกราฟิกนั้น เป็นการเรียนที่นักเรียนได้มีปฏิสัมพันธ์กับเพื่อนร่วมชั้นและครูผู้สอน รวมทั้งยังได้ใช้ช่องทางสื่อสังคมออนไลน์ ที่เป็นช่องทางที่ได้รับความนิยม ทำให้นักเรียนสนุกกับการเรียนมากยิ่งขึ้น ไม่รู้สึกเบื่อและยังได้เรียนรู้ การใช้ประโยชน์เพื่อการศึกษาจากช่องทางสื่อสังคมออนไลน์ด้วย แต่ในด้านของความสะดวกต่อการใช้สื่อได้ผลความพึงพอใจน้อยที่สุดเป็นเพราะอินเทอร์เน็ตภายในโรงเรียนมีอัตราการใช้ร่วมกันเป็นจำนวนมาก อาจทำให้เกิดปัญหาในการใช้งาน

**ข้อเสนอแนะ**

ควรมีการศึกษาผลสัมฤทธิ์ทางการเรียนของนักเรียนที่มีความบกพร่องทางการได้ยินก่อนและหลังการเรียนด้วยการใช้ Facebook ร่วมกับการเรียนรู้ และใช้ Facebook ร่วมกับการเรียนรู้ในทุกระดับชั้น เพื่อเป็นการพัฒนาการใช้กิจกรรมให้มีความหลากหลายในการเรียนการสอน และสามารถทำให้นักเรียนมีผลสัมฤทธิ์ทางการเรียนที่ดีขึ้น

**เอกสารอ้างอิง**

พิชิต วิจิตรบุญยรักษ์. (2554, ตุลาคม-ธันวาคม). **สื่อสังคมออนไลน์: สื่อแห่งอนาคต**. วารสารนักบริหาร, 31(4) : 99-103.

ยุวนุช กลุาตี และคณะ. (2558, กันยายน-ธันวาคม). **การศึกษาพฤติกรรมการใช้ Facebook และระบบการเรียนการสอนของมหาวทิยาลัยนครพนม NPU-ELeaning กรณีศึกษานักศึกษาคณะวิทยาการจัดการและเทคโนโลยีสารสนเทศ และคณะศิลปศาสตร์ และ วิทยาศาสตร์มหาวิทยาลัยนครพนม**. วารสารมหาวิทยาลัยนครพนม, 5(3) : 89-96.

ธนะวัฒน์ วรรณประภา. (2560,มกราคม – มีนาคม). **สื่อสังคมออนไลน์กับการศึกษา**. วารสารศึกษาศาสตร์ มหาวิทยาลัยมหาสารคาม, 11(1) : 7-20.

แสงเดือน ผ่องพุฒ. (2556). **สื่อสังคมออนไลน์: แนวทางการนำ มาประยุกต์ใช้**. สืบค้นเมื่อ 18 เมษายน 2560, จากhttp://library.senate.go.th/document/Ext6685/6685991\_0004.pdf

สุธาวัลย์ ธรรมสังวาลย์. (2556). **ช่องทางการเรียนการสอนบนสื่อสังคมออนไลน์ของคณะนิเทศศาสตร์ มหาวิทยาลัยสยาม**. นิเทศสยามปริทัศน์, 12(13) : 37-42.

ธีรภัทร์ ถิ่นแสนดี. (2558, กรกฎาคม-ธันวาคม). **สังคมออนไลน์ เพื่อการศึกษา**. วารสารมหาวิทยาลัยมหามกุฏราชวิทยาลัย วิทยาเขตร้อยเอ็ด. 4(2) : 381-391.

**ภาพประกอบงานวิจัย**